વળી સ્મૃતિપટ પર ગુજરાતી સાહિત્યના મહાકાવ્યસમા ‘સરસ્વતીચંદ્ર’ના રચયિતા ગોવર્ર્ધરામ ત્રિપાઠી અને તે સાથે અનેક કવિ, લેખકો, સાહિત્યકારો સ્મૃતિપટ પર ઉદ્​ભવતાં નડિયાદનું રૂપાળું વિશેષણ યાદ આવે ‘સાક્ષરનગરી’ તો વળી ઇન્દુલાલ યાજ્ઞિક જેવા સંત-સેવકને કેમ ભુલાય? આવા વિવિધ સ્મરણભાવપ્રદેશમાં એક વધુ નામ ચમકી ઊઠે છે, ‘ગરીબ નવાજ અવધૂત દલાબાપાની જગ્યા’ જે મરીડા ભાગોળ, દરવાજાને અડીને આવેલી છે. સ્મૃતિ થાય છે કે એ રસ્તે જતાં આ સ્થાને અગાઉ ભીંત પર એક મોટો 15-20 ફૂટ લાંબો નાગ ચીતરેલો જોવા મળતો. ચાલો, આજે આ દલાબાપાના પુણ્ય સ્થાનની માહિતી મેળવીએ. મરીડા ભાગોળ વિસ્તાર એટલે એક સમયનો અતિ પછાત, લગભગ નિર્જન, ઝેરી જીવજંતુઓનું નિવાસસ્થાન, સાથે ચોર-લૂંટારાઓનું આશ્રયસ્થાન! નડિયાદને ‘નવ’ સંખ્યા સાથે ગાઢ પ્રીતિ છે, ઇતિહાસ કહે છે નવ દરવાજા, નવ ભાગોળો, નવ તળાવ, નવ સિનેમાગૃહો વગેરેથી શોભતું આ નગર છે. નગરજનો પણ નવીનતા, સાથે ધર્મ ભક્તિ, સાહિત્ય, સંગીત, વોર એન્ડ પીસ, નેતા, અભિનેતા વગેરેથી રંગાયેલા આજે પણ છે.